和楊節推見贈
作者：蘇洵
朝代：宋

paragraphs: 與君多乖睽，邂逅同泛峽。
宋子雖世舊，談笑頃不接。
二君比宦遊，疇昔共科甲。
唯我老且閑，獨得離圈柙。
少年實强銳，議論今我怯。
有如乘風箭，勇發豈顧帖。
置酒來相邀，慇懃爲留楫。
楊君舊痛飲，淺水安足涉。
嗟我素不任，一酌己頳頰。
去生別懷愴，有子旅意愜。
捨棹治陸行，歲晚筋力乏。
予懶本不出，實爲人事劫。
相將犯苦寒，大雪滿馬鬣。